Plet-toerisme: 'Omvattende proses' aan die gang om oproer te keer | Netwerk24
Deur Jackie Kruger 18 Julie 2019 18:29
'n Omvattende proses is aan die gang ná die onlangse oproerigheid in Plettenbergbaai om te verseker dat so iets nie weer op die dorp gebeur nie.
So sê Bruce Richardson, waarnemende voorsitter van Plettenbergbaai-toerisme, nadat onluste op 2 Julie in die omgewing van die N2 uitgebreek het en dit tot 6 Julie gesluit moes word.
Volgens hom is die skade nog nie vasgestel nie, maar dit beloop waarskynlik miljoene rande.
Hy sê dit is vreedsaam en stil in Plettenbergbaai en die dorp is veilig vir vakansiegangers.
"Ons is besig met 'n omvattende proses om seker te maak dat so iets nie weer gebeur nie," sê hy. Die proses sluit belanghebbendes en die gemeenskap in.
Plettenbergbaai is 'n gewilde toeristebestemming. Foto: Plettenbergbaai-toerisme
Buiten die finansiële skade het die protesoptrede volgens hom "ongesiene skade" aangerig. "Iemand sit, byvoorbeeld, in Londen en sien in die nuus wat aangaan en besluit om nie in Plettenbergbaai vakansie te kom hou nie," sê hy.
Hy sê hulle gaan egter die dorp soos normaalweg bemark.
Sommige ondernemings het selfs veiligheidsdienste van elders gehuur om hul persele op te pas.
Van die ondernemings wat deurgeloop het, is die gewilde Spotlight-nagklub in die nywerheidsgebied, het die Bitou-munisipaliteit vroeër in 'n verklaring gesê.
Munisipale infrastruktuur is ook beskadig, maar die omvang van die skade is nog nie vasgestel nie. Dit beloop ook waarskynlik miljoene rande.
Altesaam 33 mense wat in verband met die geweldpleging in hegtenis geneem is, het verlede Maandag in drie verskillende sake in die plaaslike landdroshof verskyn, sê die polisie.
Altesaam 19 ander wat op aanklagte van openbare geweld teregstaan, is reeds op borgtog van R1 000 elk vrygelaat. Hulle sal weer op 24 Julie in die hof verskyn.
Die polisie het vroeër gesê dat 81 mense aanvanklik gedurende die oproer in hegtenis geneem is. Baie van hulle is vrygelaat weens 'n gebrek aan getuienis, maar hulle kan weer later in hegtenis geneem word.